Morten Messerschmidt (DF), 2023-05-11:
Tak, formand.
Hvad er indvandringens pris?
Hvad koster det, at en pige bliver voldtaget af tre arabere?
For hende måske livet.
For den danske stat?
Ja, det kan nok sættes om i kroner og øre.
Men hvilken pris er størst?
Mon ikke det er pigens?
For indvandringens pris er den, som den helt almindelige dansker betaler i hverdagen.
Det er dominansvolden på togstationen, det er uroen i klasseværelset, og det er folkeskolelæreren, der bliver truet og overfaldet, fordi hun vil undervise i ytringsfrihed og Muhammedtegningerne eller viser et kort af verden, hvor Israel fremgår.
Det er den ægte pris, og intentionen med Dansk Folkepartis forslag i dag var ud over selvfølgelig at se på den rent økonomiske fremskrivning – men det kan vi såmænd nok håndtere – også at se på, hvad det er for en fremtid, de unge danskere går ind i, altså hvad for en folkeskole der er, når vi ved, at der f.eks. i Ishøj eller Brøndby, hvor jeg er valgt, er et flertal af udlændinge med hele det præg, som det sætter på undervisningen og på skolegården.
Når vi ved, at der kommer en stadig mere mellemøstlig dominansorienteret adfærd iblandt unge, hvad betyder det så?
Hvad betyder det i forhold til vores socialvæsen og vores børneinstitutioner, altså alle de ting, som er selvfølgeligheder i hverdagen for os som danskere?
Vi ved jo bare, at selv om tilstrømningen fra Mellemøsten i hvert fald for en stund er bremset, så er det ikke sådan, at demografien er uændret.
Vi ved, at disse familier får stadig flere børn, og vi ved, at integrationen fortsat fungerer dårligt.
Det er ikke nødvendigvis sådan, at de ikke er i arbejde, men deres integration og deres assimilering i det danske samfund og deres forståelse for det danske samfunds værdier, altså kønnenes ligestilling, demokratiet og lovens forrang for religionen osv., kan mange steder ligge på et ganske lille sted, og de går, hvis de har en retstvist, hellere i moskéen for at spørge imamen, end at de henvender sig til de rigtige myndigheder osv.
Altså, hvilken langsigtet påvirkning af det danske samfund er der, ved at vi har inviteret en stor gruppe fra Mellemøsten med den muslimske kultur, selvforståelse og samfundsforståelse ind?
Hvad betyder det?
Jeg tror, det er vigtigt at få kortlagt, for når vores generation er under mulde, så er der jo en ny generation, som stadig står med problemerne.
Og nu er det jo, det tillader jeg mig at sige, i hvert fald fortsat generationen af de gamle partier her på Christiansborg, der bærer ansvaret for, at det gik så galt.
Så kunne de måske også gøre sig den ulejlighed at kortlægge problemernes omfang, sådan at vi andre og den kommende generation kunne prøve at afbøde konsekvenserne.
Og det her er jo ikke et eller andet vildt fatamorganaforslag.
Sådan et har jeg også prøvet at fremsætte, men det er jo ikke det, vi taler om her.
Det, vi i al ydmyghed foreslår, er, at vi skal gøre som nordmændene.
Altså, nordmændene kunne for ca. 10 år siden godt finde ud af at nedsætte en ekspertgruppe, der kiggede på både de økonomiske forhold – for det havde de hidtil ikke været lige så gode til som vi i Danmark – men jo også på det socialpolitiske, på skolevæsenet, på sundhedsvæsenet osv.
Det er nok svært at få øje på en så omkalfatrende forandring af det danske samfund og af dansk kultur som det, at man har inviteret hundredetusindvis af muslimer ind.
Uanset om man så synes, det er fantastisk og et dejligt flowerpower-halalhippie-eksperiment, som Enhedslisten sikkert gør, eller om man begræder det, fordi man synes, at Danmark egentlig også var meget smukt inden, så kan vi vel nok blive enige om, at det er den enkeltstående mest voldsomme begivenhed i moderne danmarkshistorie.
Ville det så være for meget at sige, at vi også gerne vil forberede fremtidige generationer og måske afbøde de konsekvenser for dem, som beslutningerne medfører?